কক্সবাজারের উখিয়ার পালংখালী ইউনিয়ন  চিংড়ি মাছ চাষাবাদের জন্য বিখ্যাত হিসাবে সারা দেশে এর সুনাম ছড়িয়ে পড়েছে। অধিকাংশ লোক এ পেশায় নিয়োজিত রয়েছে। নির্বাচন কমিশন কর্তৃক তপশীল ঘোষনার পর থেকে চেয়ারম্যান প্রার্থীরা প্রচার-প্রচারণা, হাউজ ক্যাম্পিং, উঠান বৈঠক, মতবিনিময় সভায় মিলিত হচ্ছেন। এবার কেউ কাউকে ছাড় দিতে নারাজ। ইতিমধ্যে চার দলীয় জোট থেকে মনোনয়ন দিয়েছেন জেলা যুবদলের সাধারণ সম্পাদক এম এ মোক্তারকে। ক্ষমতাসীন দল আওয়ামীলীগে রয়েছে একাধিক প্রার্থী। যার কারণে ভোটাররা কোন দিকে যাবে বুঝে উঠতে পারছেনা। গত নির্বাচনের পর থেকে ৫নং পালংখালী ইউনিয়নের তেমন কোন  উন্নয়ন কর্মকান্ড সাধিত হয়নি। ফলে এবার নতুনরা জয়ী হওয়ার সম্ভাবনা বেশি।    সচেতন ভোটাররা মনে করছেন, দীর্ঘদিন ধরে যারা ইউনিয়ন চেয়ারম্যান পদে নির্বাচিত হয়েছিল তাদের আন্তরিকতার অভাবের কারণে তেমন কোন উন্নয়নের ছোঁয়া লাগেনি। পালং খালী ইউনিয়নের ভোটার সংখ্যা ১৩ হাজার ৬শত ১৩জন। পুরুষ ভোটার ৬ হাজার ৫শত ৯৪ জন। মহিলা ভোটার ৭ হাজার ১৯ জন। নতুন ভোটারদের ব্যতিক্রমী প্রচারণার কারণে পুরাতন প্রার্থীরা বেকায়দায় পড়ার আশংকা রয়েছে। পুরুষের চেয়ে নারী ভোটাররা বেশি হওয়ায় প্রার্থীরা নারীদের নিয়ে মতবিনিময় সভা করে যাচ্ছে  প্রতিনিয়ত। এ ইউনিয়নে লড়াই হবে চতুরমূখী। ইতি মধ্যে পালংখালী ইউনিয়নের ৯ ওয়ার্ডের প্রত্যন্ত এলাকায় চষে বেড়াচ্ছে। বিএনপির এক ও আওয়ামীলীগের একাধিক প্রার্থী। তার পাশাপাশি সম্ভাব্য চেয়ারম্যান, মেম্বার, মহিলা সদস্যরা নির্বাচিত হওয়ার জন্য নানান রকম প্রতিশ্রুতি দিয়ে যাচ্ছে প্রতিনিয়ত। প্রত্যেক প্রার্থীরা সকাল থেকে গভীর রাত পর্যন্ত রাতের ঘুম হারাম করে প্রত্যেক বাড়ীতে গিয়ে নিজেদের জন্য দোয়া চাইতে শুরু করেছে। পাশাপাশি নিজেদেরকে অন্যান্য প্রার্থীর তুলনায় আলদা ভাবে পরিচয় দিতে সক্ষম হচ্ছে। চেয়ারম্যান প্রার্থীর পাশাপাশি শতাধিক  মেম্বার ও সম্ভাব্য সংরক্ষিত মহিলা ইউপি সদস্য প্রচার প্রচারণা চালিয়ে যাচ্ছে। আগামী ২ জুলাই শনিবার কে হবেন পালং ইউনিয়ন পরিষদের চেয়ারম্যান দেখার বিষয়। পালংখালী ইউনিয়নের চেয়ারম্যান প্রার্থী হিসেবে ৬জন মনোনয়ন পত্র সংগ্রহ করেছে বলে রির্টানিং কর্মকর্তা ও যুব উন্নয়ন কর্মকর্তা সাজ্জাদুল হক জানান। চেয়ারম্যান প্রার্থী উখিয়া উপজেলা আওয়ামীলীগের সাবেক সাধারণ সম্পাদক এডভোকেট জমির উদ্দিন, বিএনপির মনোনীত ও জেলা যুবদলের সাধারণ সম্পাদক এম এ মোক্তার, কক্সবাজার জেলা যুবলীগের দপ্তর সম্পাদক শাহাদাত হোসেন জুয়েল, আওয়ামীলীগ নেতা এম  এ মঞ্জুর ও বিএনপির নেতা গফুর উদ্দিন। আওয়ামীলীগ নেতা এডভোকেট জমির উদ্দিন গত আড়াই বছর ধরে পালংখালীর প্রত্যন্ত এলাকায় মসজিদ, মন্দির, গীর্জা ও বিভিন্ন শিক্ষা প্রতিষ্টানে সাহায্য সহযোগীতা করে আসছেন। চেয়ারম্যান প্রার্থী গফুর উদ্দিন জানান, দীর্ঘদিন ধরে এলাকায় আমি প্রচারণা চালিয়ে ছিলাম। তবে দল আমাকে মনোনয়ন না দিলেও আমি নির্বাচন করে যাব। ভোটাররা জানান, নতুন ভোটাররা যেদিকে যাবে সেদিকে জয়ের পাল্লা ভারী হয়ে যাবে। এখনও পর্যন্ত বিএনপি ও আওয়ামীলীগের প্রার্থী নির্ধারণ করতে পারেনি। আওয়ামীলীগে রয়েছে একাধিক প্রার্থী। পালংখালী  ইউনিয়নের ১ নং ওয়ার্ডের ভোটার আলমাছ খাতুন জানান, বর্তমান আওয়ামীলীগ সরকারের আড়াই বছর উন্নয়ন কর্মকান্ডের জবাব দিতে ভোট কেন্দ্রে ভোট দিতে যাবে। সীমান্ত ইউনিয়ন পালংখালীতে ভোট যতই ঘনিয়ে আসছে প্রচার-প্রচারণা তুঙ্গে। ভোটারদের অপেক্ষা করতে হবে আগামী প্রায় ২ মাস।